అత్యాచారం జరుగుతుంటే వీడియోలు తీసేవాళ్లూ, హత్యచేస్తుంటే ఫొటోలు తీసేవాళ్లను చూస్తుంటే మానవత్వం మంటగలిసిపోతోందా అనిపిస్తుంటుంది. కానీ తమ ఊరికి పొట్టపోసుకోవడానికి వచ్చిన ఓ వ్యక్తి ప్రాణం నిలబడాలంటే లక్షల రూపాయల సొమ్ముకావాలని తెలిసినప్పుడు మేమున్నామంటూ నిలబడ్డ పల్లెటూరి జనం గురించి వింటేమాత్రం అది బతికే ఉందన్న భరోసా వస్తుంది. ఓ నిరుపేదకు బతుకునిచ్చేందుకు రెండు ఊళ్లు
పోగుచేసింది ఏకంగా పదకొండు లక్షల రూపాయలు మరి!
ఆరోజుకు అన్నం తింటే చాలన్నట్టుంటుంది చిన్నాచితకా పనులు చేసుకునే వాళ్ల జీవితం. ఆ జానెడు పొట్ట కోసమే ఉన్న ఊరినీ కన్నవాళ్లనూ వదిలి ఏమాత్రం పరిచయంలేని ప్రాంతాలకు వలసలు వెళుతుంటారు. అలాంటి వాళ్లకు లక్షల రూపాయల ఖర్చయ్యే రోగాలు చుట్టుముడితే... బతుకు మీదే ఆశపోతుంది. అదే జరిగింది కేరళరాష్ట్రం కొట్టాయం జిల్లా చింగవనంలో జీవిస్తున్న నలభై అయిదేళ్ల కులతుపరంబిల్‌ జయన్‌కు. తమిళనాడు రాష్ట్రం నుంచి ఈ ప్రాంతానికి వలస వచ్చిన అతను ఇరవై ఏళ్లుగా ఇక్కడే ఇస్త్రీ చేస్తూ బతుకుతున్నాడు. సుమారు ఏడేళ్ల నుంచి అతనికి మూత్రపిండాల జబ్బు ఉంది. అయితే ఆర్నెల్ల క్రితం అది మరీ ముదిరి జయన్‌ని మూలన పడేలా చేసింది. వారానికి రెండు సార్లు డయాలసిస్‌ చేస్తున్నా, పూర్తిగా కిడ్నీమార్చితేనే బతుకుతాడని డాక్టర్లు తేల్చారు. భార్య కిడ్నీ ఇస్తానన్నా, ఆ కిడ్నీని మార్చేందుకే కనీసం పదిలక్షల రూపాయల సొమ్ము కావల్సి వచ్చింది. ఇక, తను జీవించడం కష్టమనుకున్న తరుణంలో, అతను నివసిస్తున్న ఊరివాళ్లే అతని ప్రాణాలు కాపాడేందుకు కదిలారు. అక్టోబరు 15న డబ్బా చేత్తో పట్టుకుని ఇంటింటికీ తిరిగారు. అతని ప్రాణానికి మేమున్నామంటూ అండగా నిలిచారు. కేవలం ఐదు గంటల్లో మొత్తం పదకొండు లక్షల పాతికవేల రూపాయలను పోగుచేశారు.
అందరూ కదిలారు...
చింగవనంతో పాటు పల్లం అనే మరో ఊళ్లోనూ ఇస్త్రీ బండిని నడిపేవాడు జయన్‌. మాటలో సౌమ్యుడు. వేరే ఊరి నుంచి వచ్చినా ఎన్నో ఏళ్లుగా ఇక్కడి వాళ్లతో కలిసిపోయాడు. ఉన్నట్టుండి అతనికింత కష్టం రావడం వాళ్లందరికీ బాధ కలిగించింది. కేవలం డబ్బు లేకపోవడం వల్ల అతను చనిపోబోతున్నాడన్న విషయం వాళ్లను నిలబడనీయలేదు. అందరూ కలిసి ఏదో ఒకటి చేయాలని నిశ్చయించుకున్నారు. డబ్బు పోగేసేందుకు నెలరోజుల ముందు, ఆ రెండు ఊళ్లలోని ఐదుగురు ప్రజా ప్రతినిధుల సారథ్యంలో 'జయన్‌ లైఫ్‌ సేవింగ్‌ సమితి'ని ఏర్పాటు చేశారు. అక్కడి క్రైస్తవ మత ప్రబోధకుడు ఫాదర్‌ సెబాస్టియన్‌ పున్నస్సేరి వీళ్లకు తోడుగా నిలిచారు. 'పెద్ద మొత్తంలో డబ్బు అవసరమయ్యే ప్రాణాపాయం ఎవరికైనా ఎప్పుడైనా రావచ్చు, అలాంటప్పుడు వారికి సాధ్యమైనంత సాయం చేసి అండగా నిలబడటమే ఎవరి జీవితానికైనా సాఫల్యాన్నిచ్చే విషయం, అదే మానవత్వం కూడా, అందుకే జయన్‌ కోసం పెద్దమనసుతో డబ్బును దానం చేయండి' అంటూ ఆయన ఆ ఊళ్ల ప్రజల్ని చైతన్యపరిచారు. ప్రజాప్రతినిధులూ, ఈయనా కలిసి రెండు ఊళ్లలో ఒక్కో ప్రాంతంలో జయన్‌ కోసమే సభలు ఏర్పాటుచేశారు. జనాన్ని పోగుచేశారు. ఊరంటే మనం మాత్రమే కాదు, మనకిష్టమైన వాళ్లూ, మనతోటివాళ్లూ అందరూ కలిసి మెలిసి ఉండటం, ఎవరికి కష్టమొచ్చినా ఒకరికొకరు సాయం చేసుకునేలాంటి బంధాలతో కలిసి ఉండటం అన్న మాటల్ని నూరిపోశారు. జయన్‌ అంటే చాలా మందికి ముందే బాగా అభిమానం. ఈ సమితితో అలాంటి వాళ్లంతా ఒక్కటయ్యారు. జయన్‌కోసం డబ్బు జమచేసేందుకు ఫలానా రోజు ఇంటింటికీ వస్తామంటూ ప్రచారం చేశారు. అక్టోబరు 15న అందరం కలిసి ఈ కార్యక్రమం చేద్దామంటూ పిలుపునిచ్చారు. సమితి సభ్యులంతా బృందాలుగా ఏర్పడి ఆ రోజు ఉదయం తొమ్మిది గంటల నుంచి రెండు గంటల దాకా డబ్బాలు చేత్తో పట్టుకుని ఆ రెండు ఊళ్లలోని ప్రతి ఇంటికీ తిరిగారు. ఆ రోజు వాళ్లంతా సుమారు రెండున్నర వేల గడపలు తొక్కారు. అలా, పదిలక్షలు అవసరమైన చోట పదకొండు లక్షల పాతికవేల రూపాయల్ని పోగుచేశారు. ఈ దానం చేసిన వాళ్లంతా ధనవంతులేం కాదు - మధ్యతరగతి ప్రజలూ, రైతులూ, నిరుపేద కూలీలూ. వీళ్లలో కూలీలను కనీసం ఒక్కరోజు వేతనం (రూ.500) సహాయంగా అందించమని అడిగింది సమితి. వాళ్లు సరేనన్నారు. ఈ డబ్బంతా జయన్‌ పేరు మీద బ్యాంకులో జమ చేశారు. మరికొద్ది రోజుల్లోనే అతనికి కిడ్నీ మార్పిడి శస్త్రచికిత్స జరగబోతోంది. పల్లెటూరి జనం వేసిన ఈ బాటలో మరిన్ని ఊళ్లు ప్రయాణించి మానవత్వపు పరిమళాలను వెదజల్లాలనీ, ఇలాంటి జయన్‌లు నిండు నూరేళ్లూ బతకాలనీ ఆశిద్దాం!
atyaachaaram jarugutunte veediyolu teesevaalluu, hatyachestunte photolu teesevaallanu chustunte maanavatvam mantagalisipotonda anipistuntundi. cony tama ooriki pottaposukovadaniki vachina oo vyakti praanam nilabadalante lakshala roopaayala sommukaavaalani telisinappudu memunnamantu nilabadda palleturi janam gurinchi vintematram adhi batike undanna bharosa vastundi. oo nirupedaku batukunichenduku rendu oollu
poguchesindi ekamgaa padakondu lakshala roopaayalu mari!
aarojuku annam tinte chaalannattuntundi chinnachitaka panulu chesukune vaalla jeevitam. aa jaanedu potta kosame unna oorinee kannavaallanuu vadili ematram parichayamleni praantaalaku valasalu velutuntaaru. alanti vaallaku lakshala roopaayala kharchayye rogaalu chuttumudithe... batuku meede aasapotundi. adhe jarigindi keralarashtram kottayam jilla chingavanamlo jeevistunna nalabhai ayidella kulathuparambile jayaneku. tamilanadu rashtram nunchi ee praantaaniki valasa vachina atanu iravai ellugaa ikkade istri chestu batukutunnadu. sumaru edella nunchi ataniki moothrapindaala jabbu undi. ayithe aarnella kritam adhi mari mudiri jayani moolana padela chesindi. vaaraaniki rendu saarlu dialasise chestunna, puurtigaa kidneemaarchithene batukutaadani daaktarlu telchaaru. bharya kidni istananna, aa kidneeni marchenduke kaneesam padilakshala roopaayala sommu kavalsi vachindi. ika, tanu jeevinchadam kashtamanukunna tarunamlo, atanu nivasistunna oorivaalle athani praanaalu kaapaadenduku kadilaaru. aktobaru 15na dabba chetto pattukuni intintikii tirigaaru. athani praanaaniki memunnamantu andagaa nilichaaru. kevalam aidu gantallo mottam padakondu lakshala paatikavela roopaayalanu poguchesaru.
andaruu kadilaaru...
chingavanamtho paatu pallam ane maro oolloonuu istri bandini nadipevaadu jayani. maatalo soumyudu. vere oori nunchi vachina enno ellugaa ikkadi vaallatho kalisipoyadu. unnattundi atanikinta kashtam ravadam vaallandarikii baadha kaliginchindi. kevalam dabbu lekapovadam valla atanu chanipobotunnadanna vishayam vaallanu nilabadaneeyaledu. andaruu kalisi edho okati cheyalani nischayinchukunnaaru. dabbu pogesenduku nelarojula mundu, aa rendu oollalooni aiduguru praja pratinidhula saarathyamlo 'jayani laife sevinge samiti'ni erpaatu chesaru. akkadi kraistava matha prabodhakudu fadare sebastianni punnasseri veellaku thodugaa nilichaaru. 'pedda mottamlo dabbu avasaramayye praanaapaayam evarikainaa eppudaina raavacchu, alantappudu vaariki saadhyamainanta saayam chesi andagaa nilabadatame evari jeevitaanikainaa saaphalyaannichhe vishayam, adhe maanavatvam kuudaa, anduke jayani kosam peddamanasuto dabbunu daanam cheyandi' antuu aayana aa oolla prajalni chaitanyaparichaaru. prajaapratinidhuluu, eeyanaa kalisi rendu oollalo okko praantamlo jayani kosame sabhalu erpaatuchesaaru. janaanni poguchesaru. oorante manam matrame kaadu, manakishtamaina vaalluu, manatotivaalluu andaruu kalisi melisi undatam, evariki kashtamochina okarikokaru saayam chesukunelanti bandhaalatho kalisi undatam anna maatalni nooriposaaru. jayani ante chala mandiki munde baga abhimanam. ee samitito alanti vaallantaa okkatayyaru. jayinkosam dabbu jamachesenduku falana roju intintikii vastaamantuu prachaaram chesaru. aktobaru 15na andaram kalisi ee kaaryakramam cheddamantu pilupunicchaaru. samiti sabhyulanta brundaalugaa erpadi aa roju udayam tommidi gantala nunchi rendu gantala daka dabbalu chetto pattukuni aa rendu oollalooni prati intiki tirigaaru. aa roju vaallantaa sumaru rendunnara vela gadapalu tokkaaru. alaa, padilakshalu avasaramaina chota padakondu lakshala paatikavela roopaayalni poguchesaru. ee daanam chesina vaallantaa dhanavanthulem kaadu - madhyataragati prajaluu, raituluu, nirupeda kuuliiluu. veellalo kooleelanu kaneesam okkaroju vetanam (roo.500) sahayamga andinchamani adigindi samiti. vaallu sarenannaru. ee dabbanta jayani paeru meeda byaankulo jama chesaru. marikoddi rojullone ataniki kidni marpidy shastrachikitsa jaragabotondi. palleturi janam vesina ee baatalo marinni oollu prayaaninchi maanavatvapu parimalaalanu vedajallaalanii, ilanti jayanilu nindu noorelluu batakaalanii aasiddaam!